Biex jiddefendi d-'deal' elettorali lejliet elezzjoni ġenerali b'rabta ma' art fin-Naxxar, l-eks Ministru Chris Said qal li l-Awtorita tad-Djar ma kinetx interessata li tibni iktar proprjeta. Skont hu din kienet waħda mir-raġunijiet għaliex l-art li fuqha kien hemm proġett ta' housing soċjali ingħatat lill-privat fil-bidu tal-2013. Iżda, minn tagħrif li kisbet KullHadd jirriżulta li kien hemm 40 sit tal-'housing' li kellhom permess validu mill-Awtorita tal-Ambjent u l-Ippjanar biex fuqhom isir żvilupp. Permessi li kollha kienu validi sad-disgħa ta' Marzu 2013, il-jum li fih inbidlet l-amministrazzjoni. Iktar minn hekk jirriżulta li numru sostanzjali ta' applikazzjonijiet u tiġdid ta' permessi kienu ffirmat minn Albert Buttigieg, l-eks Kap Eżekuttiv tal-awtorita li ma' Chris Said iffirma l-approvazzjoni biex l-art tingħadda lill-privat. Buttigieg li llum huwa kandidat nazzjonalista, ukoll ġab l-istess skuża ta' Said, bil-fatt li għandna f'idejna juru li fuq kollox din hija skuża li ma treġiex. Is-sorsi tagħna jikkonfermaw fl-aħħar jiem li l-uniċi drabi fejn l-Awtorita tad-Djar titlaq art minn idejha hi meta din issir green area u għalhekk ma jkunx baqa' skop għaliex tibqa' għand l-awtorita. "U d-dokumenti li naraw ta' spiss juru li l-affarijiet ma kienux isiru kif għamilhom Chris Said lejliet elezzjoni ġenerali. Hemm ċerti proċeduri li jkunu segwieti li f'dan il-każ ma sarux," qalu s-sorsi tagħna. Kien il-ġurnal KullĦadd li fl-aħħar ġimgħat żvela kif talba li kienet ilha tkun irrifjutata bosta snin kienet milqugħa mal-bidu ta' kampanja elettorali. Bil-kuntratt bejn id-dipartiment tal-artijiet u l-privat isir proprju fis-7 ta' Marzu 2013, 48 siegħa qabel l-elezzjoni ġenerali. Il-Ħadd li għadda imkejjen fid-Dipartiment tal-Artijiet qalulna li d-deal kien wieħed imbażwar anke għaliex l-ittra ta' Chris Said m'għandiex is-saħħa ta' deċiżjoni tal-bord. Fil-fatt fl-aħħar jiem kien irrapportat kif il-bord tal-awtorita tad-djar qatt ma' approva li din l-art ma tibqax għand l-awtorita biex il-piż tad-deċiżjoni fi żmien gvern caretaker refaħa l-Ministru.